BTSGIF ปันผลพร้อมเงินลดทุนรวมหน่วยละ 0.186 บาท/หน่วย จ่าย 19 มิ.ย.
BTSGIF ปันผลจากกำไรสุทธิและกำไรสะสมระหว่าง 1 ม.ค.-31 มี.ค.58 หน่วยละ 0.138 บาท พร้อมเงินลดทุนรวมหน่วยละ 0.048 บาท รวมแล้วหน่วยละ 0.186 บาท/หน่วย ปิดสมุดทะเบียนในวันที่ 8 มิ.ย. จ่าย 19 มิ.ย.
2 มิ.ย. 2558

นายสุทธิพงศ์ พัวพันธ์ประเสริฐ รองกรรมการผู้จัดการ Real Estate &amp; Infrastructure Investment บลจ.บัวหลวง เปิดเผยว่า กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท(BTSGIF)จะจ่ายเงินปันผลจากกำไรสุทธิและกำไรสะสมระหว่าง 1 ม.ค.-31 มี.ค.58 หน่วยละ 0.138 บาท และจะจ่ายเงินลดทุนในรอบบัญชี 1 ก.ค.57 ถึง 31 มี.ค.58 หน่วยละ 0.048 บาท รวมแล้วหน่วยละ 0.186 บาท โดยกำหนดปิดสมุดทะเบียนในวันที่ 8 มิ.ย. และจ่ายเงินในวันที่ 19 มิ.ย.
สำหรับการจ่ายเงินลดทุนให้กับผู้ถือหน่วยนั้น กองทุนมีเงินสดส่วนเกินที่เกิดจากการตัดจ่ายค่าใช้จ่ายในการออกและเสนอขายหน่วยลงทุน ซึ่งเป็นค่าใช้จ่ายที่ไม่ใช่เงินสด ค่าใช้จ่ายส่วนนี้มีทั้งหมดประมาณ 1,100 ล้านบาท โดยกองทุนจะแบ่งตัดจ่ายค่าใช้จ่ายดังกล่าวคืนให้กับนักลงทุนในสามปี
ด้านผลการดำเนินงานของ BTSGIF  ในไตรมาส 4 ปี 2557/58 BTSGIF มีรายได้จากการลงทุนสุทธิ 798.14 ล้านบาท  ลดลงจากไตรมาสเดียวกันของปีก่อน 10.4% และลดลงจากไตรมาสก่อนหน้า 14.8% เนื่องจากมีค่าใช้จ่ายในการดำเนินงานเพิ่มขึ้น
ขณะที่มีผู้โดยสารรวม 56.4 ล้านเที่ยวคน ลดลงจากไตรมาสเดียวกันของปีก่อน 1.2% และลดลงจากไตรมาสก่อนหน้า (ไตรมาส 3 ปี 2557/58) 0.1% เหตุเพราะเมื่อไตรมาส 4 ของปี 2556/57 มีการปิดเส้นทางจราจรในกรุงเทพฯ ทำให้คนหันมาใช้บริการบีทีเอส จนมียอดผู้โดยสารเพิ่มมากกว่าปกติ
ตลอดทั้งปี 2557/58 BTSGIF มีรายได้จากการลงทุนสุทธิ 3,519.67 ล้านบาท เพิ่มขึ้นจากปีก่อน 5.0% (ปีก่อนผลประกอบการไม่เต็มปี) ขณะที่มีผู้โดยสารรวมทั้งปี 218.7 ล้านเที่ยวคน เพิ่มขึ้นจากปีก่อนเล็กน้อย 1.9% สาเหตุจากการประกาศสถานการณ์ฉุกเฉินและห้ามออกนอกเคหสถานในช่วงกลางคืน ทำให้ช่วงเวลาให้บริการสั้นลง รวมทั้งการเลื่อนเปิดภาคเรียนของสถาบันการศึกษาต่างๆ ในเขตกรุงเทพฯ เพื่อให้สอดคล้องกับประเทศอื่นๆ ในประชาคมเศรษฐกิจอาเซียน ส่วนอัตราค่าโดยสารเฉลี่ยต่อคนต่อเที่ยวอยู่ที่ 26.9 บาท เพิ่มขึ้นจากปีก่อน 1.6%
อนึ่ง BTSGIF เป็นกองทุนรวมโครงสร้างพื้นฐานกองแรกของประเทศ ซึ่งลงทุนในรายได้ค่าโดยสารสุทธิของรถไฟฟ้าบีทีเอสสายหลักทั้งสองสาย (หมอชิต-อ่อนนุช และสนามกีฬาแห่งชาติ-สะพานตากสิน)